कोविड-19 : लॉकडाउन की वजह से हर चौथा व्यक्ति बेरोज़गार
भारत में 26 प्रतिशत से अधिक कार्यबल बिना किसी काम के है, जिससे सामाजिक ताने-बाने को खतरा बढ़ गया है और लाखों लोगों के जीवन में असहनीय तकलीफ़ पैदा हो गई है। ये अनुमान सेंटर फ़ॉर मॉनिटरिंग इंडियन इकोनॉमी (CMIE) द्वारा हाल ही में किए गए साप्ताहिक नमूना सर्वेक्षणों के नवीनतम दौर (19 अप्रैल) से निकले है। आंकड़े बताते है कि बेरोज़गारी में इस कद्र बढ़ोतरी मोदी द्वारा 24 मार्च को कोविड-19 महामारी के प्रसार को नियंत्रित करने के लिए की गाई देशव्यापी तालाबंदी की घोषणा के बाद हुई है, ताज़ा खबर यह भी बताती है कि यह वाइरस दुनिया भर में अब तक लगभग 50 लाख लोगों को संक्रमित कर चुका है और लगभग 2 लाख लोगों को मौत के घाट उतार चुका है।
भारत में अब तक कोरोना के लगभग 25,000 मामले सामने आए हैं और करीब 780 मौतें हो चुकी हैं। सरकार दावा कर रही है कि इस निहायत संक्रामक वायरस के तेजी से बढ़ते प्रसार को थामने का यह एक सफल रास्ता है और कम संक्रमण के लिए लॉकडाउन की सफलता को जिम्मेदार ठहराया है। हालांकि, विश्व स्तर के अनुभव से पता चलता है कि कई देश अर्थव्यवस्था को इस तरह के कठोर बंद किए बिना और इसके सभी परिणामों के बिना कोरोनोवायरस को नियंत्रित करने में कामयाब रहे हैं – जिन परिणामों में बेरोजगारी का यह स्तर अपने आप में चौंका देने वाला है।
जैसा कि ऊपर दिए गए चार्ट में देखा जा सकता है, बेरोजगारी दर पिछले महीनों में 7-8 प्रतिशत के बीच झूम रही थी, जो अपने आप में कोई बहुत सुखद स्थिति नहीं थी। लेकिन इस पर अब लॉकडाउन का प्रभाव स्पष्ट रूप से दिखाई देता है क्योंकि लॉकडाउन की घोषणा के दिनों के दौरान बेरोजगारी दर में 23.8 प्रतिशत की बढ़ोतरी हुई है। अब यह उस वक़्त से बढ़कर कभी न सुने जाने वाली स्थिति यानि 26.2 प्रतिशत पर पहुँच गई है। बेरोजगारी का यह आंकड़ा लगभग 10 करोड़ (100 मिलियन) व्यक्ति बैठेगा।
अब न केवल एक महीने के लिए उद्योग, कार्यालय, दुकानें आदि बंद कर दिए गए हैं, बल्कि इसके कारण विशाल अनौपचारिक क्षेत्र (उद्योग और सेवाओं दोनों में) पूरी तरह से ध्वस्त हो गए हैं। इस क्षेत्र में देश का करीब 44 करोड़ कार्यबल कार्यरत था, जो क्षेत्र कृषि, उद्योग और सेवा क्षेत्र तक फैला हुआ है। तीन दिनों तक सोचने के बाद, मोदी सरकार ने किसानों के मजबूत विरोध को देखते हुए कृषि क्षेत्र के काम को तालाबंदी के दायरे से बाहर कर दिया, क्योंकि अब रबी की फसल की कटाई का समय हैं और फसल कटाई के लिए तैयार खड़ी हैं। फिर भी, यह घोषणा इतने बेतरतीब तरीके से की गई कि सरकार की इस क्षेत्र को छुट देने की नीति कई खेतिहर मजदूरों को कटाई के पहले या फिर कटाई के बाद के काम के लिए प्रोत्साहित नहीं कर पाई।
बेरोजगारी के इस संकट का एक और भी गंभीर पहलू यह है कि तालाबंदी शुरू होने के बाद से करीब 14 करोड़ लोग अपनी नौकरी खो चुके हैं। सीएमआईइ सर्वेक्षण ने इन चौंकाने वाले आंकड़े का खुलासा किया है, जैसा कि नीचे दिए गए चार्ट में दर्शाया गया है:
महामारी से पहले की अर्थव्यवस्था में मंदी ने महामारी के फैलने से ठीक पहले के महीनों में श्रम भागीदारी दर को लगातार कम कर दिया था। इसे भी ऊपर देखा जा सकता है जहां इस वर्ष 19 जनवरी को रोजगारशुदा व्यक्तियों की संख्या लगभग 41.8 करोड़ से 22 मार्च को 40.4 करोड़ हो गई है।
लॉकडाउन के लागू होने के बाद, नौकरी के नुकसान में बड़ी तेजी से वृद्धि हुई है और पांच दिनों के भीतर-भीतर लगभग 10 करोड़ लोगों के रोज़गार खोने की सूचना है। तब से स्थिति और अधिक खराब हुई है क्योंकि 19 अप्रैल के नवीनतम अनुमान के अनुसार केवल 27.1 करोड़ लोग की ही कार्यरत हैं जो संख्या अपने आप में बहुत कम है। यह कुल कार्यबल का मात्र 27 प्रतिशत हिस्सा है, जो हर समय के लिए काफी कम है।
यह कागज पर दर्ज़ किया जाना चाहिए कि - मोदी सरकार ने घोषणा की थी कि किसी भी मज़दूर को उसकी नौकरी से नहीं निकाला जाएगा और तालाबंदी अवधि के दौरान सभी को मालिकों द्वारा वेतन या उनकी मजदूरी का भुगतान किया जाएगा। केंद्रीय श्रम सचिव और गृह सचिव ने राज्य सरकारों को आधिकारिक रूप से पत्र भेजकर स्पष्ट रूप से इस आशय की सलाह दी थी। प्रधानमंत्री ने स्वयं इस 'बात’ को दोहराया था। इस सब के बाद भी, ऐसा नहीं हुआ और रोजगार को भी बड़ी तादाद में खत्म कर दिया गया है। इसमें आश्चर्य की कोई बात नहीं कि सरकार ने मजदूरों और कर्मचारियों को भूख और विनाश की भट्टी से बचाने के लिए किसी भी तरह के उपायों की घोषणा नहीं की है, जिसका परिणाम यह है कि बेरोज़गारी इस कद्र बढ़ गई है।
तो, यहाँ अरब डॉलर का सवाल है: सबसे अधिक महत्वपूर्ण क्या है? एक अनिश्चित लॉकडाउन जिसके बारे में अभी भी यह स्पष्ट नहीं है कि यह कोरोनावायरस को रोकने में मददगार है या नहीं, या फिर इस अनिश्चित उपाय यानि लॉकडाउन के कारण लाखों लोगों की जान को खतरे में डाल दिया जाए? यह सवाल तब और भी महत्वपूर्ण हो जाएगा जब लॉकडाउन हटाए जाने के बाद वायरस संक्रमन का खतरा बढ़ने लगेगा, क्योंकि अधिकांश विशेषज्ञ इस तरह की भविष्यवाणी कर रहे हैं।
अंग्रेज़ी में प्रकाशित मूल लेख को नीचे दिए गए लिंक पर क्लिक करके पढ़ा जा सकता है।
अपने टेलीग्राम ऐप पर जनवादी नज़रिये से ताज़ा ख़बरें, समसामयिक मामलों की चर्चा और विश्लेषण, प्रतिरोध, आंदोलन और अन्य विश्लेषणात्मक वीडियो प्राप्त करें। न्यूज़क्लिक के टेलीग्राम चैनल की सदस्यता लें और हमारी वेबसाइट पर प्रकाशित हर न्यूज़ स्टोरी का रीयल-टाइम अपडेट प्राप्त करें।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva